Groot deurbraak jaar ná Centurion-seun se dood | Maroela Media
Groot deurbraak jaar ná Centurion-seun se dood
'n Gautengse man gaan in Augustus vanjaar in die Pretoria-landdroshof verskyn in verband met die ongeluk langs die N14-snelweg wat net meer as 'n jaar gelede die lewe van die 18-jarige Ruan Viljoen van Centurion geëis het.
Viljoen, wat in 2016 aan die Afrikaanse Hoër Seunskool in Pretoria gematrikuleer het, se liggaam is in Maart verlede jaar in die vroeë oggendure 'n paar honderd meter van sy motor langs die snelweg gevind.
Anita Greyvenstein, Viljoen se ma, het voorheen aan Maroela Media vertel haar seun het vermoedelik beheer oor sy motor verloor waarna die motor oor die middelman en die teenoorgestelde bane gery het voordat dit aan die ander kant van die pad teen 'n boom tot stilstand gekom het. Die 18-jarige was in staat om uit die motor te klim en het sy selfoon gevat, die motor gesluit en was vermoedelik op pad na 'n nabygeleë vulstasie om sy ouers te bel toe hy deur 'n motor doodgery is.
Greyvenstein sê Woensdag aan Maroela Media sy is verlig dat daar uiteindelik meer vordering in dié saak is. Die man wat in die hof gaan verskyn is volgens haar die wettige eienaar van die voertuig waarvan parte op die toneel gevind is en wat vermoedelik in die botsing betrokke was wat Ruan se lewe geëis het.
Die polisie het volgens haar dié week 'n dagvaarding aan die man gestuur om op 2 Augustus in die hof te verskyn. "Ons is baie verlig en baie dankbaar. Dit het ongelooflike deursettingsvermoë geverg om tot op hierdie punt te kom. Ons moes deur ongelooflike diep waters gaan om te bewys dat die man se voertuig wel dié einste voertuig is wat se onderdele op die toneel gevind is. Daar was sowat 17 bloedmonsters en twee stelle forensiese toetse by die ondersoek betrokke – en nou gaan iemand eindelik in die hof verskyn."
Greyvenstein sê hoewel sy nog nie kontak met die man gehad het nie, het sy hom glo op sosiale media opgesoek. Volgens haar toon sy inskrywings dat hy geen berou het oor dié voorval waarby hy na bewering betrokke was nie. "Hy het die dag ná my seun se dood 'n inskrywing op sosiale media gemaak oor hoe lekker hy saam met sy familie ontspan. Hy het net aanhou oefen en kuier asof niks gebeur het nie. Hy het geen gewete nie en hy toon geen berou nie; ons hoop die hof sien dit."
Sy sê dit sal tog 'n mate van berusting bring indien die skuldige in die voorval eindelik boet. "Ons hoop natuurlik dat die skuldige gestraf gaan word, maar dit gaan nooit my kind terugbring nie. Maar in 'n mate sal dit seker berusting bring. Dit maak 'n mens klaar om nie te weet wie verantwoordelik is vir hierdie seer nie. Maar ons wou antwoorde hê. Hoe kan 'n ma so iets net los? Jy kan nie. Ek sou nooit nie. Al sou dit my 20 jaar geneem het of selfs tot die dag dat ek my kop neerlê, ek sou aanhou baklei het; ek is dit aan Ruan verskuldig."
Greyvenstein sê sy het reeds die burgerregte-organisasie AfriForum genader om betrokke te raak indien die man nié 'n gepaste vonnis opgelê word nie.
Kapt. Agnes Huma, woordvoerder van die polisie, het bevestig dat 'n dagvaarding aan 'n man uitgereik is wat vermoedelik met die voorval verbind kan word.
Huma sê die polisie wil uit vrees om die saak in gedrang te stel nié meer inligting bekend maak nie. Sy sê die polisie sal dienooreenkomstig optree indien die man nié vir sy hofverskyning opdaag nie.
Ja Ruan, ry amper daagliks verby jou kruis :(
Bly so baie hartseer…
Mag geregtigheid seëvier!
Hoekom moes sy ouers 'n privaat speurder kry om uiteindelik die persoon op te spoor wat nie stil gehou het na die ongeluk. Hoop hy kry wat hom toe kom. Hoe leef 'n mens met jou gewete saam wanneer jy so iets doen.
Ek wil net sê Anita en haar man is wie hierdie saak opgelos het. Hulle het self daai parte op die pad gaan optel met familie en vriende, hulle het uit hulle eie sakke betaal vir toetse. As 'n ma het sy nooit opgegee nie. Die polisie moet hulle koppe laat sak in skaamte. As dit nie vir haar was nie sou hulle nie 'n saak teen die man oopgemaak het nie en ek dink ons almal weet hoekom. Anita en haar familie weet al maande wie die man is en niks het gebeur nie. Hulle moes lewe met die… Lees meer »
Ek kan nie eers n duif raaakry sonder om te huil nie. Hoe ry jy n mens dood en lewe met jouself saam?